Diari Oficial de la Generalitat Valenciana


Sumari del DOGV 6408, del 30-11-2010 (2010/12964)

DECRET 197/2010, de 26 de novembre, del Consell, pel qual es regulen el Registre d'Instituts i Centres d'Investigació i el Registre de Personal d'Investigació i Desenrotllament de la Comunitat Valenciana.
------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2010/11/26/197/dof/vci/html**

### Dades del document

Número de DOGV
:   6408

Data del DOGV
:   30-11-2010

Secció del DOGV
:   I. DISPOSICIONS GENERALS

Número del document
:   2010/12113


Data del document
:   26-11-2010

Organisme emissor
:   Conselleria d'Educació

Tipus de document
:   Decret

Anàlisi jurídica

 Descriptors 

:   * centre d'investigació
    * recerca i desenvolupament
    * legislació
    * dades personals
    * base de dades
    * personal d'investigació
    * innovació
    * registre de documents

DECRET 197/2010, de 26 de novembre, del Consell, pel qual es regulen el Registre d'Instituts i Centres d'Investigació i el Registre de Personal d'Investigació i Desenrotllament de la Comunitat Valenciana. [2010/12554]  
L'aprovació del nou Estatut d'Autonomia de la Comunitat Valenciana ha establit les competències regionals en matèria d'investigació i desenrotllament. L'article 49.1.7a atribuïx a la Generalitat la competència exclusiva sobre investigació, i sobre el foment i desenrotllament, en el marc de la seua política científica i tecnològica, d'I+D+i. L'article 52.2 disposa que la Generalitat, en l'exercici de les seues competències, i sense perjuí de la coordinació general que correspon a l'Estat, fomentarà el sistema valencià de ciència, tecnologia i empresa promovent l'articulació i cooperació entre les universitats, organismes públics d'investigació, xarxa d'instituts tecnològics de la Comunitat Valenciana i altres agents públics i privats, amb la finalitat estatutària d'I+D+i i a fi de fomentar el desenrotllament tecnològic i la innovació.  
L'article 5 de la Llei 2/2009, de 14 d'abril, de la Generalitat, de Coordinació del Sistema Valencià d'Investigació Científica i Desenrotllament Tecnològic, disposa que tots els agents del Marc d'Investigació i Desenrotllament Tecnològic de la Comunitat Valenciana (MIDESTE) sol·licitaran, voluntàriament o preceptivament, constar en un registre públic. A este efecte, la llei va crear els registres d'Instituts i Centres d'Investigació i de Personal d'Investigació i Desenrotllament de la Comunitat Valenciana, adscrits a la conselleria competent en matèria de política científica, i establix que la seua estructura i funcionament, així com els procediments d'inscripció, es determinaran reglamentàriament.  
La present disposició desplega el mandat legal en els termes innovadors que requerix la matèria, i conforma dos registres electrònics la funció dels quals serà proporcionar, al conjunt del MIDESTE i a tots els agents socials i econòmics de la societat valenciana, una informació fiable i permanentment actualitzada de les activitats d'I+D de les nostres institucions i investigadors. Eixa informació serà objecte de les garanties en matèria de tractament de dades personals que establix la legislació aplicable a este efecte.   
Per tot això, a proposta del conseller d'Educació, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 26 de novembre de 2010,  
DECRETE  
CAPÍTOL I  
Disposicions generals  
Article 1. Objecte  
L'objecte de la present disposició és regular els fins, l'estructura, el funcionament, la inscripció i l'accés als següents registres de la Comunitat Valenciana:  
1. El Registre d'Instituts i Centres d'Investigació (REICI).  
2. El Registre de Personal d'Investigació i Desenrotllament (REPID).  
Article 2. Fins i usos previstos  
Són fins del REICI i el REPID:  
1. Proporcionar una informació actualitzada sobre el conjunt d'agents del sistema valencià d'I+D, així com de les seues capacitats, activitats i resultats.  
2. Posar la dita informació a disposició de la comunitat científica, així com dels agents econòmics i socials, a fi d'impulsar el desenrotllament general de la ciència i millorar l'eficiència en la generació de coneixements, i la seua transferència als sectors productius de la Comunitat Valenciana.  
3. Facilitar als organismes públics valencians amb competències en I+D+i la informació necessària per al compliment dels seus fins legals, així com a l'Agència Valenciana d'Avaluació i Prospectiva (AVAP) per a l'exercici de les seues funcions.   
4. Utilitzar les dades obtingudes per a fins estadístics relatives a I+D+i a la Comunitat Valenciana, i per a l'elaboració d'informes que sobre esta matèria realitzen els òrgans de l'administració autonòmica amb competència en matèria d'investigació científica, en especial l'Alt Consell Consultiu en Investigació, Desenrotllament i Innovació de la Presidència de la Generalitat.  
L'ús d'esta informació es durà a terme d'acord amb el que establix la Llei de Protecció de Dades.  
Article 3. Inscripció en els registres i els efectes  
Sol·licitaran preceptivament la inscripció en els registres regulats en el present decret les universitats públiques valencianes, els instituts o centres d'investigació dependents de la Generalitat i els seus investigadors. Així mateix, podran sol·licitar la seua inscripció i la dels seus investigadors els altres instituts o centres de caràcter públic o privat integrats en el sistema valencià d'I+D+i.  
La inscripció en els registres, que tindrà caràcter declaratiu, podrà eximir de presentar la documentació que ja conste en aquells procediments de sol·licitud de beneficis, ajudes i estímuls, segons n'establisca la normativa reguladora.  
Article 4. Accés a la informació inscrita en els registres  
La conselleria competent en matèria de política científica facilitarà, a través de la seua pàgina web, l'accés públic i lliure a la informació inscrita en els assentaments del REICI i del REPID, sota les condicions establides per l'aplicació de la Llei Orgànica de Protecció de Dades de Caràcter Personal i la normativa de desplegament del present decret.  
Article 5. Gestió dels registres  
La conselleria competent en matèria de política científica, com a responsable dels registres, podrà requerir de les entitats i persones interessades la informació i documentació acreditativa que considere necessària per a l'exercici de la seua potestat de supervisió i verificació de les dades inscrites.  
Article 6. Vigència de la inscripció  
La vigència de la inscripció en els registres serà de tres anys i es computarà a partir de la data de l'última modificació de dades registrals.  
Abans del dit termini, les inscripcions es cancel·laran d'ofici, amb audiència prèvia a les entitats o persones interessades, quan l'administració tinga constància de la desaparició de les condicions que van donar lloc a la inscripció.  
CAPÍTOL II  
El Registre d'Instituts i Centres d'Investigació (REICI)  
Article 7. Àmbit registral  
Sol·licitaran preceptivament la inscripció en el REICI les universitats públiques valencianes i els instituts o centres d'investigació dependents de la Generalitat. Així mateix, podran sol·licitar la seua inscripció en el REICI els altres agents d'execució d'I+D de caràcter públic o privat integrats en el sistema valencià d'I+D.  
Article 8. Modificació i actualització de les inscripcions  
Les persones jurídiques inscrites en el REICI hauran de notificar a la conselleria competent en matèria de política científica, segons s'establisca en la normativa de desplegament, totes les modificacions que afecten el compliment dels requisits d'inscripció en el registre i les seues dades inscrites, i seran responsables de la veracitat i l'exactitud de les dites dades, així com de les conseqüències que puguen derivar-se de l'incompliment d'esta obligació.  
En tot cas, els organismes titulars de les dades podran exercir en qualsevol moment els drets d'accés i de rectificació o cancel·lació d'aquelles que puguen ser incorrectes o inexactes, en els termes establits per la legislació vigent.  
El REICI s'instal·larà en suport electrònic, en el qual hauran d'anotar-se per a cada un dels instituts i centres d'investigació les dades que consten en l'annex I del present decret.  
CAPÍTOL III  
El Registre de Personal d'Investigació i Desenrotllament (REPID)  
Article 9. Àmbit registral  
Haurà d'inscriure's en el REPID el personal investigador dels centres d'inscripció preceptiva en el REICI. Podran inscriure's igualment els qui realitzen una activitat investigadora en altres centres públics o privats amb inscripció vigent en el Registre d'Instituts i Centres d'Investigació.  
Article 10. Modificació i actualització de les inscripcions  
Les persones físiques inscrites en el REPID hauran de notificar a la conselleria competent en matèria de política científica, segons s'establisca en la normativa de desplegament, totes les modificacions que afecten el compliment dels requisits d'inscripció en el registre i les seues dades inscrites, i seran responsables de la veracitat i exactitud de les dites dades, així com de les conseqüències que puguen derivar-se de l'incompliment d'esta obligació.  
En tot cas, les persones titulars de les dades podran exercir en qualsevol moment els drets d'accés i de rectificació o cancel·lació d'aquelles que siguen incorrectes o inexactes, en els termes establits per la legislació vigent.  
El REPID s'instal·larà en suport electrònic, en el qual hauran d'anotar-se per a cada persona les dades que consten en l'annex II del present decret.  
DISPOSICIONS FINALS  
Primera. Desplegament normatiu  
Es faculta el conseller competent en matèria de política científica per a dictar, en l'àmbit de les seues competències, totes les disposicions que siguen necessàries per al desplegament i l'execució del present decret i, en particular, per a la modificació i actualització dels annexos I i II relatius al contingut d'ambdós registres.  
Segona. Creació de fitxers electrònics  
En compliment del que preveu la Llei Orgànica de Protecció de Dades de Caràcter Personal, la conselleria competent en matèria de política científica aprovarà l'orde de creació dels fitxers automatitzats de cada un dels registres que es regulen en el present decret.  
Tercera. Entrada en vigor  
El present decret entrarà en vigor l'endemà de la ser publicat en el Diari Oficial de la Comunitat Valenciana.  
València, 26 de novembre de 2010  
El president de la Generalitat,  
FRANCISCO CAMPS ORTIZ  
El conseller d'Educació,  
ALEJANDRO FONT DE MORA TURÓN  
ANNEX I  
CONTINGUT DEL REGISTRE D'INSTITUTS I CENTRES D'INVESTIGACIÓ (REICI)  
1. Dades d'identificació de la persona jurídica titular:  
Denominació, domicili i NIF.  
Dades d'identificació del responsable legal.  
Estatuts o, si és el cas, bases jurídiques que regixen la seua activitat i funcionament.  
2. Informació de cada agent dependent de la persona jurídica titular (en el cas de les universitats, es consideraran agents els instituts universitaris i departaments).  
Informació general:  
Denominació, tipus d'agent, informació sobre domicili i localització.  
Descripció general de les activitats que realitza (I+D, assessorament i assistència tècnica, difusió de resultats i transferència de tecnologia, formació i supervisió, divulgació).  
Línies d'investigació.   
Estatuts o bases jurídiques que regixen el seu funcionament, si és el cas.  
Recursos materials i financers que té per a exercir la seua activitat d'I+D i la seua procedència.  
Relació del seu personal investigador i tecnòleg, que indique titulació professional i experiència en el camp d'I+D.  
Informació sobre les seues activitats d'I+D:  
Marcs i/o acords d'interrelació amb altres agents d'I+D i el teixit productiu, en l'àmbit nacional i internacional.  
Descripció de patents (si se'n tenen).  
Publicacions en revistes científiques nacionals especialitzades (no divulgatives) i internacionals de prestigi (últims cinc anys).  
Citacions en publicacions/treballs realitzats en la mateixa àrea d'investigació de l'institut o centre (últims cinc anys).  
Activitats concretes d'I+D realitzades o en curs i resultats obtinguts (últims cinc anys).  
ANNEX II  
CONTINGUT DEL REGISTRE DE PERSONAL D'INVESTIGACIÓ I DESENROTLLAMENT (REPID)  
Informació general:  
Nom i cognoms.  
Número de DNI, NIE o passaport.  
Data de naixement.  
Sexe.  
Lloc de naixement: localitat, província/estat i país.  
Nacionalitat.  
Dades d'identificació de l'institut, centre, etc. on exercix actualment la seua activitat professional, així com de la persona jurídica titular.  
Informació sobre les seues activitats d'I+D:  
Currículum que faça referència a les seues activitats professionals d'I+D.


Còpia Permalink ELI